Ermelo-voorval was ‘tragiese ongeluk’Luidens ŉ verslag deur ŉ onafhanklike ondersoeker het Louis Grobler se bakkie op los mielieblare gegly en kon hy daarom nie betyds stop nie. (Foto: Verskaf) “Louis is die laaste mens wat verdien wat nou met hom gebeur. Hy is saggeaard en in geen opsig ŉ rassis nie. Wat gebeur het, was ŉ ongeluk, niks anders nie.” Só het ŉ vertroulike bron Donderdag aan Maroela Media gesê oor sy medeboer Louis Grobler wat daarvan beskuldig word dat hy Vrydag (15 Julie) twee kinders op ŉ plaas in Ermelo raakgery het. ŉ Verslag deur ŉ onafhanklike ondersoeker het bevestig dit was ŉ ongeluk. Grobler (41) is steeds in aanhouding en sal Vrydag vir ŉ derde keer in die Ermelo-landdroshof verskyn waar sy borgtogaansoek verder aangehoor sal word. Hy word ook daarvan beskuldig dat hy ŉ derde kind aangerand het. Die bron, wat ook by verskeie landelike strukture in die omgewing betrokke is, was Vrydag een van die eerste mense op die toneel nadat Grobler hom gebel en ingelig het dat daar ŉ ongeluk op sy plaas was. Hy sê verskeie vals weergawes van wat werklik gebeur het word egter nou versprei en selfs deur die staat in die hof aangevoer – onder meer dat Grobler die familie probeer omkoop het. Grobler, wat gereeld skade ly weens diefstal op sy plaas, het Vrydag glo ondersoek ingestel toe hy mense in sy mielielande gewaar het. Twee kinders het toe glo uit die mielielande reg voor Grobler se bakkie ingehardloop. Die bakkie het albei kinders getref en een van hulle se been is gebreek. Luidens ŉ verslag deur ŉ onafhanklike ondersoeker het Grobler se bakkie op los mielieblare gegly en kon hy daarom nie betyds stop nie. “Dit was ŉ tragiese ongeluk. Daar was niks kwaadwillig aan wat gebeur het nie. Louis het boonop aangedring dat die polisie en private ambulans dadelik ontbied word, omdat hy net die beste behandeling vir die beseerde kinders wou hê.” Volgens die bron is die beseerde kinders na nabygeleë hospitale vervoer en een is dieselfde dag ontslaan. Die polisie kon glo nie dadelik by die plaas uitkom nie aangesien hulle nie ŉ voertuig gehad het nie. Nadat Grobler glo daarop aangedring het dat die polisie uitkom, is ŉ spesiale voertuig ontbied wat meer as ŉ uur later daar opgedaag het. Die bron het geen teken gesien van die derde kind wat Grobler na bewering aangerand het nie en kon dus nie daarop kommentaar lewer nie. “Die kind wat steeds in die hospitaal behandel word se pa werk op ŉ ander plaas in die omgewing. Louis het in geen stadium probeer om iemand om te koop nie. Hy is dan in die tronk. Hy het wel aangebied om vir behandeling in ŉ private hospitaal te betaal omdat hy besorg is oor die kind. “Dit het nou in ŉ politieke ding ontaard. Ek het Louis in die tronk besoek en hy is self baie geskok oor die leuens wat oor die voorval versprei word. Selfs die ondersoekbeampte wat Saterdag op die toneel was, het gesê hy kan sien dit was ŉ ongeluk. Maandag in die hof het die hele storie egter gedraai.” ‘Geen vuilspel’ ŉ Onafhanklike ondersoeker is ook Dinsdag na die toneel ontbied. Die ondersoeker, wat ook verkies om anoniem te bly, het meer as 30 jaar ondervinding in die polisie waar hy vir 26 jaar in die speurdiensafdeling gewerk het. Luidens ŉ verslag deur ŉ onafhanklike ondersoeker het Louis Grobler se bakkie op los mielieblare gegly en kon hy daarom nie betyds stop nie. (Foto: Verskaf) Hy is die afgelope ses jaar by private ondersoeke en veiligheid betrokke. Die ondersoeker het ŉ verslag saamgestel wat reeds deur Grobler se regspan by die hof ingedien is. Maroela Media het ook die verslag onder oë gehad. Hy het bevind dat die voorval ŉ ongeluk was en dat vuilspel nie by die voorval betrokke was nie. “Daar kan geensins bewys word dat daar opset was om ŉ misdaad te pleeg nie en daar is geen getuies nie. Mnr. Grobler het al die nodige stappe gedoen en daar was geen teken van ongerymdhede op die toneel nie,” lui die verslag. Hou Maroela Media dop vir meer bevindinge in dié verslag.